Papersnake/gushiwen huggingface dataset:
【正宫】鹦鹉曲
冯子振（元代）

序云：白无咎有〔鹦鹉曲〕云："侬家鹦鹉洲边住，是个不识字渔父。浪花中一叶扁舟，睡煞江南烟雨。觉来时满眼青山，抖擞绿蓑归去。算从前错怨天公，甚也有安排我处。"余壬寅岁留上京，有北京伶妇御园秀之属，相从风雪中，恨此曲无卖之者。且谓前后多亲炙士大夫，拘于韵度，如第一个"父"字，便难下语；又"甚也有安排我处"，"甚"字必须去声字，"我"字必须上声字，音律始谐，不然不可歌，此一节又难下语。诸公举酒，索余和之，以汴、吴、上都、天京风景试续之。
山亭逸兴
嵯峨峰顶移家住，是个不唧溜樵父。烂柯时树老无花，叶叶枝枝风雨。【幺】故人曾唤我归来，却道不如休去。指门前万叠云山，是不费青蚨买处。
荣华短梦
朱门空宅无人住，村院快活煞耕父。霎时间富贵虚花，落叶西风残雨。【幺】总不如水北相逢，一棹木兰舟去。待霜前雪后梅开，傍几曲寒潭浅处。
愚翁放浪
东家西舍随缘住，是个忒老实愚父。赏花时暖薄寒轻，彻夜无风无雨。【幺】占长红小白园亭，烂醉不教人去。笑长安利锁名疆，定没个身心稳处。
农夫渴雨
年年牛背扶犁住，近日最懊恼杀农父。稻苗肥恰待抽花，渴煞青天雷雨。【幺】恨残霞不近人情，截断玉蜡南去。望人间三尺甘霖，看一片闲云起处。
燕南百五
东风留得轻寒住，百五闹蝶母蜂父。好花枝半出墙头，几点清明微雨。【幺】绣弯弯湿透罗鞋，绮陌踏青回去。约明朝后日重来，靠浅紫深红暖处。
故园归汁
重来京国我时住，恰做了白发伧父。十年枕上家山，负我湘烟潇雨。【幺】断回肠一首阳关，晚早马头南去。对吴山结个茅庵，画不尽西湖巧处。
野渡新晴
孤村三两人家住，终日对野叟田父。说今朝绿水平桥，昨日溪南新雨。【幺】碧天边云归岩穴，白鹭一行飞去。便芒鞋竹杖行春，问底是青帘舞处。
渔父
沙鸥滩鹭褵依住，镇日坐钓叟纶父。趁斜阳晒网收竿，又是南风催雨。【幺】绿杨堤忘系孤桩，白浪打将船去。想明朝月落潮平，在掩映芦花浅处。
市朝归兴
山林朝市都曾住，忠孝两字报君父。利名场反覆如云，又要商量阴雨。【幺】便天公有眼难开，袖手不如家去。更蛾眉强学时妆，是老子平生懒处。
陆羽风流
儿啼漂向波心住，舍得陆羽唤谁父？杜司空席上从容，点出茶瓯花雨。【幺】散蓬莱两腋清风，未便玉川仙去。待中泠一滴分时，看满注黄金鼎处。
顾渚紫笋
春风阳羡微喧住，顾渚问苕叟吴父。一枪旗紫笋灵芽，摘得和烟和雨。【幺】焙香时碾落云飞，纸上凤鸾衔去。玉皇前宝鼎亲尝，味恰到才情写处。
园父
柴门鸡犬山前住，笑语听伛背园父。辘轳边抱翁浇畦，点点阳春膏雨。【幺】菜花间蝶也飞来，又趁暖风双去。杏梢红韭嫩泉香，是老瓦盆边饮处。
野客
春归不恋风光住，向老拙问讯槎父。叹匡山李白漂零，寂寞长安花雨。【幺】指沧溟铁网珊瑚，袖卷钓竿西去。锦袍空醉墨淋漓，是万古声名响处。
城南秋思
新凉时节城南住，灯火诵鲁国尼父。到秋来宋玉生悲，不赋高唐云雨。【幺】一声声只在芭蕉，断送别离人去。甚河桥柳树全疏，恨正在长亭短处。
赤壁怀古
茅庐诸葛亲曾住，早赚出抱膝梁父。笑谈间汉鼎三分，不记得南阳耕雨。【幺】叹西风卷尽豪华，往事大江东去。彻如今话说渔樵，算也是英雄了处。
处士虚名
高人谁恋朝中住，自古便有个巢父。子陵滩钓得虚名，几度桐江春雨。【幺】睡神仙别有陈抟，拂袖华山归去。漫纷纷少室终南，怎不是神仙隐处？
洞庭钓客
年光流水何曾住，早忘却姓吕岩父。记蓬莱阆苑相逢，一别风流如雨。【幺】算人间碧海桑田，只似燕鸿来去。岳阳楼剑气凌云，度老树神仙此处。
黄阁清风
箕尾博说商岩住，空桑子伊尹无父。汉萧何昴宿分英，李靖唐时行雨。【幺】出山来济了苍生，却卷白去闲去。一千年黄阁清风，是万古声名响处。
夷门怀古
人生只合梁园住，快活煞几个白头父。指他家五辈风流，睡足胭脂坡雨。【幺】说宣和锦片繁华，辇路看元宵去。马行街直转州桥，相国寺灯楼几处。
都门感旧
都门花月蹉跎住，恰做了白发伧父。酒微醒曲榭回廊，忘却天街酥雨。【幺】晓钟残红被留温，又逐马蹄声去。恨无题亭影楼心，画不就愁城惨处。
磻溪故事
非熊无梦淹留住，吕望八十钓鱼父。白头翁晚遇文王，闲煞磻溪蓑雨。【幺】运来时表海封齐，放下一钩丝去。至今人想像筌箵，靠藓石苔矶稳处。
泣江妇
曹娥江主婆娑住，五月五水面迎父。蔡中郎幼妇碑阴，古刻荒云深雨。【幺】夏侯瞒智肖杨修，强说不我来去。怕文章泄漏风光，谜语到难开口处。
兰亭手卷
兰亭不肯昭陵住，老逸少是献之父。过江来定武残碑，剥落刓烟剜雨。【幺】纵新新茧纸临摹，乐事赏心俱去。永和年小草斜行，到野鹜家鸡窘处。
庞隐图
团栾话里禅龛住，灵昭女对老庞父。利名心不挂丝毫，更肯沾风粘雨？【幺】叹黄金散尽还家，逝水看流年去。只寻常卖簟篱休，这眷属今无讨处。
拔宅冲升图
淮南仙客蓬莱住，发漆黑变雪髯父。八公山九转丹成，洗尽腥风咸雨。【幺】想云霄犬吠鸡鸣，拔宅向青霄去。劝长安热客回头，镜影到流年老处。
忆西湖
吴侬生长西湖住，舣画舫听棹歌父。苏堤万柳春残，曲院风荷番雨。【幺】草萋萋一道腰裙，软绿断桥斜去。判兴亡说向林逋，醉梅屋梅梢偃处。
感事
黄金难买朱颜住，驷马客羡跨牛父。石将军百斛明珠，几日欢云娱雨。【幺】趁春归一瞬流莺，万事夕阳西去。旧婵娟落在谁家？个里是高人省处。
赠园父
春光浓艳城南住，一价百倍园父。牡丹台国色天香，锦幄无风无雨。【幺】惜花人不惜千金，一任蝶来蜂去。酒醒时月上三竿，是不是鸡声管处。
感事
江湖难比山林住，种果父胜刺船父。看春花又看秋花，不管颠风狂雨。【幺】尽人间白浪滔天，我自醉歌眠去。到中流手脚忙时，则靠着柴扉深处。
买臣负薪手卷
赭肩腰斧登山住，耐得苦是采薪父。乱云升急澍飞来，拗青松遮风雨。【幺】记年时雪断溪桥，脱度前湾归去。买臣妻富贵休休，气焰到寒灰舞处。
燕南八景
芦沟清绝霜晨住，步落月问倚阑父。蓟门东直下金台，仰看楼台飞雨。【幺】道陵前夕照苍茫，叠翠望居庸去。玉泉边一派西山，太液畔秋风紧处。
松林
山围行殿周遭住，万里客看牧羊父。听神榆树北车声，满载松林寒雨。【幺】应昌南旧日长城，带取上京愁去。又秋风落雁归鸿，怎说到无言语处。
至上京
澶河西北征鞍住，古道上不见耕父。白茫茫细草平沙，日日金莲川雨。【幺】李陵台往事休休，万里汉长城去。趁燕南落叶归来，怕迤逦飞狐冷处。
忆鸡鸣山旧游
鸡鸣山下荒丘住，客吊古问驿亭父。几何年野屋丛祠，灭没犁烟锄雨。【幺】默寻思半晌无言，逆旅又催人去。指峰前代妤磨笄，是血泪当时洒处。
南城赠丹砂道伴
长松苍鹤相依住，骨老健称褐衣父。坐烧丹忘记春秋，自在溪风山雨。【幺】有人来不问亲疏，淡饭一杯茶去。要茅檐卧看闲云，梅影转幽窗雅处。
别意
花骢嘶断留侬住，满酌酒劝据鞍父。柳青青万里初程，点染阳前朝雨。【幺】怨春风雁不回头，一个个背人飞去。望河桥敛衽频啼，早蓦到长亭短处。
钱塘初夏
钱塘江上亲曾住，司马槱不是村父。缕金衣唱彻流年，几阵纱窗梅雨。【幺】梦回时不见犀梳，燕子又衔春去。便人间月缺花残，是小小香魂断处。
溪山小景
长绳短系虚名住，倾浊酒劝邻父。草亭前矮树当门，画出轻烟疏雨。【幺】看燕南陌上红尘，马耳北风吹去。一年年月夜花朝，自占取溪山好处。
四皓屏
张良更姓圯桥住，夜待旦遇个师父。一编书不为封留，字字咸阳膏雨。【幺】借箸筹灭项兴刘，到底学神仙去。待商山四皓还山，再不恋人间险处。逃吴辞梦无家住，解宝剑赠津父。十年间隶越鞭荆，怒卷秋江潮雨。【幺】想空城组练三千，白马素车回去。又逡巡月上波平，暮色在烟光紫处。青衫司马江州住，月夜笛厌听村父。甚有传旧谱琵琶，切切嘈嘈檐雨。【幺】薄情郎又泛茶船，近日又浮梁去。说相逢总是天涯，诉不尽柔肠苦处。才郎于祐咸阳住，是个不识字的田父。御沟西绿水东流，乍歇长安秋雨。【幺】恨匆匆一片题情，红叶为谁流去？恰殷勤离得深宫，便得到人间好处。【幺】
观山谒蒋叔明
葛胜仲（宋代）

寒食观山道，佳城隔垄分。赵公今不武，蒋老去修文。

歌薤犹前日，栽松已插云。生平各投分，絮酒荐蒿焄。
积雨小霁，暮立卷书亭前二首
杨万里（宋代）

淡紫斜阳嫩碧天，一春今多始开颜。
看山偶忘归来却，月到西廊第二间。
安适轩
唐最（宋代）

卧听潮音坐看山，烟萝静处闭禅关。都将物外红尘隔，占得壶中白日閒。

吟罢寒猿号木末，定回清磬落云间。高僧隐几无馀事，应笑劳生去又还。
坐客竞置殽核因赋示尹子潜
韩淲（宋代）

鱼蟹人人馔，柑橙盏盏诗。醪芳邻所借，情分客能知。

城外溪山在，门前巷陌卑。寒虽欺木叶，春已报梅枝。
问养生於曾端伯
郭印（宋代）

平生慕道心，荏苒岁月永。
尠福未逢人，桑榆惊短景。
使君蓬莱仙，天遣下尘境。
讼简刑狱清，吏退文书省。
诗锋秃千毫，量陂吞万顷。
纵言及养生，大抵宗虚静。
逍遥思虑空，恬淡声色屏。
火透尾闾关，泉落崑崙顶。
龙虎閒名字，安用分炉鼎。
衰迟偶遭逢，踊跃真自幸。
愿许燕閒馀，抠衣窃有请。
半语为发药，醉梦一呼醒。
庶几垂尽年，获与天地并。
杂咏一百首·陆贽
刘克庄（宋代）

饮食晚由窦，门庭谁敢闚。
禁中无急诏，不记奉天时。
西江月·春事三分之二
张榘（宋代）

春事三分之二，落花庭院轻寒。翠屏围梦宝熏残。窗外流莺声翠。睡起犹支雪腕，觉来慵整云鬟。闲拈乐府凭阑干。宿酒才醒一半。
佳辰二首 其二
毕仲游（宋代）

户内三千口，谁为第一樽。清风传旧族，阴德助吾门。

阿母神仙降，班姑法度存。他年堂上燕，侍立见玄孙。
静怡轩晚对雨
弘历（清代）

不辨凤城漏，如闻金戺琴。楣栏涤暑气，花木沃芳心。

延爽试风袂，迷归乱晚禽。词臣已退食，玫陛独清吟。
代虞枢密宴晁制置口号二首 其二
王质（宋代）

陈雷胶漆自平生，申甫藩宣共此行。夷则黄钟相律吕，南箕北此对高明。

蛟螭鳞甲摇千纛，虎豹牙须立万兵。千载难逢今日会，一杯且为故人倾。
代答邵农
曾怀可（元代）

农父跽且言，兵后常凶年。军中有牛犊，原上多莱田。

为农敢劳力，丰歉固在天。陇头麦青青，马食不敢鞭。
次韵周遗直京城苦雨五首 其四
俞德邻（宋代）

半年京国囊无储，饭我豆粥羹寒蔬。翻江黑雨弥两月，却忆溪翁留白鱼。
归近
赵蕃（宋代）

黄溪潭上晚风生，吹我孤舟直又横。归近尚馀三十里，不妨待得月同行。
太常引 窦君瑞寿日
李俊民（金朝）

燕山勋烈有馀光。问丹桂、几枝芳。阴德后来昌。但教子、应须义方。

功名看破，黄冠野服，林下道家装。何处是仙乡。这日月、闲中最长。
细言应令诗
张缵（南北朝）

遨游蚁目辨轻尘。蚊睫成宇虱如轮。
挽方通判良翰
林光朝（宋代）

九死穹庐我未甘，后来勿使陇西惭，
明时节义多传述，柱下何人是老聃。
游虎丘
赵彦橚（宋代）

文书穷日几时休，得得寻幽到虎丘。
望处平芜迷远近，林端飞鸟去夷犹。
吴王事古遗人恨，西子名存逝水流。
从昔邦君多赋咏，可无一事继前修。
回施先辈见寄新诗二首
徐凝（唐代）

九幽仙子西山卷，读了绦绳系又开。

此卷玉清宫里少，曾寻真诰读诗来。

紫河车里丹成也，皂荚枝头早晚飞。

料得仙宫列仙籍，如君进士出身稀。
日暮
郭祥正（宋代）

倚杖孤亭久，无心辨俗讹。暮山青扫淀，秋汉白浮波。

岸震归船鼓，村喧刈稻歌。未收西望眼，问罪有干戈。
伏蒙某官宠示和陶见寄旧作伏读叹仰又感知待期许之意盖非一日率易次韵少见谢臆伏惟矜怜有以教之
朱熹（宋代）

吾公抱经济，轩冕非所欣。向清清禁闼，本自山林人。

浩歌归去清，神交邈何因。一朝脱冠去，妙境聊同臻。

谓予虽后清，臭味亦有闻。赓词久见属，重以告语勤。

荒寒想高风，令人思无邻。甘棠矧在此，踯躅晴湖滨。
登阖闾古城
武元衡（唐代）

登高望远自伤情，柳发花开映古城。

全盛已随流水去，黄鹂空啭旧春声。
圆明园与李大星白侍直夜宿朝房
李象鹄（清代）

环山带水境清幽，金爵觚棱耸上头。树古直因连上苑，月明知是近中秋。

五更画角催天曙，万点寒星入汉流。寄与题诗白太传，卢郎直下有同游。
渊明醉像
李昱（明代）

玉山颓矣葛巾偏，老仆扶持步不前。莫道先生浑不醒，醉中犹记义熙年。
九日
崔敦礼（宋代）

虎踞城边九日台，前年黄花何盛哉。
去年今日濑阳山，三径荒芜手自删。
今年到此百愁有，物情改尽花依旧。
花不能言心自知，嚼蕊徘徊泪盈袖。
黄花时节年年好，我生活荡何时了。
栉沐从教饱风雨，只恐飘零人易老。
客中霜负吹我衣，陇头白云呼我归。
江湖僻处好归隐，月上三更闻子规。
绝句四首 其三
彭炳（元代）

酒醒悦山桂，流泉夜弹筝。独上青峰去，中天见月明。
寄朱拾遗
齐己（唐代）

一闻归阙下，几番熟金桃。沧海期仍晚，清资路渐高。

研冰濡谏笔，赋雪拥朝袍。岂念空林下，冥心坐石劳。
偈颂一百五十首
释心月（宋代）

六阴剥，一阳复。
寒谷交肩，春空可掬。
少室山高难措足，断弦须是鸾胶续。
句
幸夤逊（唐代）

巧剪银花乱，轻飞玉叶狂。
戏妻族语不正
胡曾（唐代）

呼十却为石，唤针将作真。忽然云雨至，总道是天因。
温岭界上
许景衡（宋代）

岭北无端去抱关，岭旁便是旧家山。回头试觅归时路，只在行人顷步间。
锦衣狱卧病
林廷玉（明代）

落魄婴三木，乾坤此病翁。擘窗看皎月，移榻避斜风。

愁阵攻头白，灯光照眼红。蓬莱天咫尺，无路可相通。
偈颂一百零九首
释可湘（宋代）

拶透大圆觉，平地沉山岳。
翻笑刻舟人，无绳徒自缚。
田家行二首
赵蕃（宋代）

江于闻田歌，湖北听田鼓。
鼓声于以相疾徐，歌调因之慰劳苦。
于山丝竹仍携妓，风月鸣蛙胜鼓吹。
何如田鼓与田歌，乌乌坎坎安而和。
杜子贞远访自言山居之胜以二诗送之
孙应时（宋代）

识子云溪上，天星已再周。
故人今略尽，斯世果何求。
得丧元相似，乘除岂自谋。
初心幸无恙，馀事一虚舟。
纳凉桂堂二首 其一
朱淑真（宋代）

微凉待月画楼西，风递荷香拂面吹。先自桂堂无暑气，那堪人唱雪堂词。
次韵方秘正
陈造（宋代）

静女无媒未易昏，幽人乐地但琴樽。
诗声况自推侯喜，墙仞悬知陋叔孙。
拜手行申不敏谢，慕贤正黯索居魂。
拘拘泄柳非君匹，老子来时肯闭门。
西洋汤道未先生来
陈名夏（清代）

一日两命驾，过我松亭前。执手慰老颜，不若人相怜。

沧海十万里，来任天官篇。占象见端委，告君忧未然。

忠爱性不移，直谏意益坚。贾谊遇汉文，《治安书》可传。

公为太史令，洛下诚并贤。翻愧畴昔交，势利多扳缘。

愿从学道术，寡营成大年。
登楼寄王卿
韦应物（唐代）

踏阁攀林恨不同，楚云沧海思无穷。
数家砧杵秋山下，一郡荆榛寒雨中。
七月四日圭盦复招同人由天宁寺至北河泊观荷仍集苇湾柳叟醉堕水再用前韵调之
张佩纶（清代）

侍御兴不浅，老理庾公屐。水仙亦亲人，沐浴振芗泽。

秋色扑画窗，杯浸太行碧。俯视万花笑，轻尘净绮陌。

茅屋倒清尊，列坐忘主客。我醒已若狂，杯来不避席。

啜醨餔其糟，宁辨昔酒昔。失足堕水中，患乃生肘腋。

恨非新丰市，一笑竟千夕。
拟郭景纯游仙诗 其三
许式金（清代）

青鸾集珠树，合鸣清且幽。紫藤绕古柏，夭娇如蟠虬。

岩栖有高绕，濯足临清流。偶然发长啸，万壑松风秋。

白鹤来云中，招我阆苑游。褰衣揖黄石，挹袖从浮邱。

沧桑无今古，日月常悠悠。
游韩氏园有客先归
张镃（宋代）

风日催荷作老香，便将新句责胡床。
重山抱屋临幽爽，四月边湖纳晚凉。
扇景不惊蛙黾坐，槃餐还爱笋蔬长。
佳宾壮论能投俗，归路谁怜鬓雪光。
锦衣高户侯石兰
陈繗（明代）

荣华已沐天边雨，潇洒还生石上云。一段好音归孔操，只今曾有几人闻。
重纪五子篇 其四 张御史大夫佳胤
王世贞（明代）

岷峨孕才秀，铜梁嗣临邛。昔托艺苑盟，均年如弟兄。

岂无竹林隽，坦陀让山公。处则若渊停，沛则九有丰。

五领开府节，三奏保障功。谈笑杯俎间，立除肘腋凶。

既表文士用，复解书生穷。追锋一召入，立拜留侯封。

黔黎既膻悦，翰管亦景从。而我独何为，亹亹称赤松。
百字令
曹贞吉（清代）

三台鼎峙，俯清漳如带，东流凄切。数载谯南泥水路，射猎读书切杰。

横槊悲歌，临江洒酒，一片雄心热。二乔何在，东风吹浪成雪。

更忆绣虎蜚声，陈思才调，舞蔗中郎绝。缥缈西园飞盖处，宾客应刘心折。

吴蜀君臣，魏家父子，切物皆英发。何哉青史，世龙犹自羞说。
赠子器之任建安旧任政和而有声也
严嵩（明代）

武夷峰翠霭氛氲，九曲佳游又属君。父老总传河县政，溪山应续考亭文。

仙凫自识云边路，逸骥宁随枥下群。遗爱好栽棠树遍，相期腾踏上青云。
和张仁溥赋雪
吴泳（宋代）

北风声熄南山微，谁息风雅呼於时。
歌黄三章未纯古，叙白一段空爱奇。
台高皆羡雨花落，檐短独愁冰柱垂。
墨客如林笔如冢，莫於诗上更题诗。
题虞邵庵遗墨
释宗泐（明代）

阁老仙翁去不还，雀巢诗卷落人间。璚林台上秋风冷，天藻亭前野草闲。
太平曲
释普初（宋代）

无为而为，神而化之。洒德雨以霶霈，鼓仁风而雍熙。

民如野鹿，上如标枝。十八子，知不知。哩哩啰，啰啰哩。
题三友图
周密（宋代）

冰霜交洁玉横陈，谁主群芳岁晚盟。贾傅吊平皮悼贾，三君千古一家清。
己卯十月一日至燕越五日罹狴犴有感而赋
文天祥（宋代）

风霜阴忽忽，天地澹悠悠。
我自操吴语，谁来问楚囚。
寂中惟灭想，达处尽忘忧。
手有韦编在，朝闻夕死休。
沙塞松江
程俱（宋代）

三江既入今安有，万化无端去莫留。蟹蚌失波枯斥岸，蛟龙移窟见沙洲。

水穷范蠡扁舟返，海变麻姑两鬓秋。通塞正应天数在，荷蓑持锸直堪愁。
颜市阻风二首
陈师道（宋代）

水到西流阔，风从北极来。
声驱峡口坼，力拔岭根摧。
突兀重重浪，轰豗处处雷。
顺流看过舫，更著快帆催。
次姜尧章赠诗卷中韵
陈造（宋代）

徐郎巢已焚，庭竹亦无在。
太仓五升米，举室枵腹待。
云何鲑菜供，日与长翁对。
世有作金术，闾里颇猜怪。
丘嫂剪髻馀，旧质叠新债。
送苍云上人还金陵
李英（清代）

沧波秋色远，一苇渡江东。别路风沙外，还山幻住中。

碧云诗欲拟，苍雪笔偏工。去矣成千里，椷书寄塞鸿。
大慧宏智二禅师揖让图赞
释大观（宋代）

载色载笑，和气津津。
半前落后，超轶绝尘。
瘴面忽泽兮疾雷收奋，犀颅茁霜兮枯木生春。
腹背受敌，百万买邻。
相见易得好，共事难为人。
秋兴次梅文渊五首 其一
江源（明代）

北风吹断木犀枝，物色无时不系思。今日正须怜曲突，此身何必叹支离。

投簪谁复王官隐，流涕深知太傅悲。见说朝阳有鸣凤，岂无封事献彤池。
夜归
陆游（宋代）

饮酒不尽觞，观棋不竟局，索马踏街鼓，仰视月挂木。
疾驰沿河堤，不记几坊曲。
到家四邻寂，往往睡已熟。
天香余袅袅，佛灯犹煜煜。
中庭虽一席，缓步意亦足。
寒犬吠荆篱，栖鹊起丛竹。
市声从北来，始觉非林谷。
却寻西窗书，开卷剪残烛。
官闲居更远，一笑谢羁束。
子规
吴融（唐代）

举国繁华委逝川，羽毛飘荡一年年。
他山叫处花成血，旧苑春来草似烟。
雨暗不离浓绿树，月斜长吊欲明天。
湘江日暮声凄切，愁杀行人归去船。
鹧鸪天 和客中重九
蒲道源（元代）

冷落寒芳一径幽。无诗无酒若为酬。一生几得花前醉，两鬓难禁客里秋。思往事，泪盈眸。共嗟日月去如流。短歌谩寄乡邻友，写入新笺字字
与闲云尝中泠泉水
李宪噩（清代）

谁品山泉味，还推第一名。由来中泠水，偏喜注瓯清。

寺顶吴僧汲，船头越女烹。君家石门好，可忆涧南行。
鹿葱
谢与思（明代）

眉间翠黛澹能扫，望舒夕圆人不老。纤喉度曲唤客欢，君若有愁佩萱草。
和叠山先生韵
蔡正孙（宋代）

山色愁予渺渺青，平生心事杜鹃行。
霜饕雪虐天终定，岁晚江鹃冰自清。
肩上纲常千古重，眼前荣辱一毫轻。
离明坤顺文箕事，此是先生素讲明。
过野叟居
李洞（唐代）

野人居止处，竹色与山光。留客羞蔬饭，洒泉开草堂。

雨馀松子落，风过朮苗香。尽日无炎暑，眠君青石床。
胡太常录寄黄侍讲诗二首见示因次韵 其二
吴景奎（元代）

翰林风度似涪翁，伐木相求一笑逢。东岘看云披鹤氅，北门视笑忆鳌峰。

花间载酒清歌起，竹里行厨异味重。晚岁文章浩如海，百川日夜尽朝宗。
挽黎承事
胡寅（宋代）

援手遗嫠难，酬心乐泮恩。
凄凉投辖井，慨叹给孤园。
艺槚平居近，攀松永慕敦。
流年驹过隙，不辱付诸昆。
题倪云林为韩复阳写空山芝秀图
祖柏（元代）

每忆云林子，隐居清且閒。搴裳采芝秀，倚杖自秋山。

微雪松阴暝，青苔石上斑。韩康偏有意，时复到柴关。
王才臣求园中六诗杨秘监谢尚书皆赋·格斋
周必大（宋代）

世事环无端，圣功井有汔。
欲知至不至，密验物交物。
邛州赏丰亭并序
文同（宋代）

人之创亭意，大率繇己便。
夫何我公有，所作异他见。
临邛郡东北，井井画群甸。
其民喜施力，无岁不登衍。
公因到城上，有此多稼羡。
而云彼嘉谷，诚我民所擅。
如其每用此，岂不乡土恋。
伊我牧其众，胡尔惧流转。
遂兹谋栋宇，显显向一面。
题为赏丰字，义不止营缮。
常时命僚侣，于时歌管荐。
高谈诧上瑞，衮衮莫之倦。
擎酒揖大野，指顾一欣汴。
田夫各相语，我辈谁曰贱。
太守亦为我，今日又张燕。
哭施氏孙翩翩四首 其四
林朝崧（清代）

船头风起飐灵旂，夜发三山泪满衣。海阔易惊新月坠，天高谁见彩鸾飞。

外家樊昵悲相送，小妹观香痛不归。留得垂髫遗像在，家人传看是耶非。
寓宁国县圃中桃李杂花盛开感而赋诗 其二
李纲（宋代）

乍雨乍晴三月节，半开半合百花枝。伤心春望不堪远，感事泪痕长欲垂。

塞北但知随水草，江南何事插旌麾。上林无限莺花老，应怪来游凤辇迟。
仪坤庙乐章二首
薛稷（唐代）

阳灵配德，阴魄昭升。尧坛凤下，汉室龙兴。伣天作对，

前旒是凝。化行南国，道盛西陵。造舟集灌，无德而称。

我粢既洁，我醴既澄。阴阴灵庙，光灵若凭。德馨惟飨，

孝思烝烝.乾道既亨，坤元以贞。肃雍攸在，辅佐斯成。

外睦九族，内光一庭。克生睿哲，祚我休明。钦若徽范，

悠哉淑灵。建兹清宫，于彼上京。缩茅以献，絜秬惟馨。

实受其福，斯乎亿龄。
早起闻雀声
王问（明代）

朝闻寒雀喧，薄暮亦来归。
鸣啄自无患，丛竹欣相依。
凉风吹衡宇，明月照素帷。
寄傲此窗下，太息往事非。
今兹已息交，门外车马稀。
慰我闲居夕，岁寒良不违。
和正仲提举 其五
彭汝砺（宋代）

十年祇有一钟期，泪落相望百尔思。寂寞广陵无复见，崩腾霖雨几人知。
闻杨君谦致政赋此以致健羡十五首 其十三
沈周（明代）

临岐冠盖酒淋漓，卷轴通朝满赠诗。当是别翻常案子，千人描画一人归。
题龙眠画四马图
周紫芝（宋代）

裕陵神谟与天通，昆崙以西俱凿空。渥洼初来九夷服，尽得大宛三象龙。

于阗凤脑世未识，但见蹴踏长秋风。鬼章锦膊惊绝代，更看吐蕃狮子骢。

胡儿肮脏双眼碧，锦鞯错落青丝笼。最后一匹号雄健，见自往来天仗中。

羽林骑士铁挝肃，鸣珂蹀躞缨垂红。诸番入贡御闲溢，君王昼坐蓬莱宫。

为临玉陛阅神骏，诏写真形谁最工。龙眠妙伎非俗画，不数当年老曹霸。

三骢岂是拳毛騧，俶傥权奇颇闲暇。籋云之姿迣万里，太一来贶天马下。

内人传看十二蹄，一笑微生咫尺威。自从鼎湖弓剑坠，龙媒上天久不归。

只今空对画图泣，忍听鸟呼金粟堆。
走笔和张功父玉照堂十绝
杨万里（宋代）

老见千花眼便昏，忆梅长为赋招魂。
只今身住西湖上，不羡淮南岭上村。
金陵会月
王圭（唐代）

疏飒水风起，此宵何太清。危楼人未下，独树鸟频惊。

寒漏三更急，秋江万里横。凄然六朝恨，依旧照空城。
寒夜
王同祖（宋代）

匝地阴风黯淡天，怯寒时候只宜眠。
毡裘羔酒非吾事，自碾新茶和雪煎。
崇福庵 其五
韩淲（宋代）

夜长风雨撼空山，老意幽怀尽自閒。更是一庵人不到，纸屏藤枕竹炉间。
夏旱五首
刘克庄（宋代）

士穷犹可忍，拾穗亦可歌。
岁事还如此，畦间有穗麽。
量移後自嘲
王禹偁（宋代）

可怜踪迹转如蓬，随例量移近陕东。
便似人家养鹦鹉，旧笼腾倒入新笼。
少年游
杨泽民（宋代）

鸾胎麟角，金盘玉箸，芳果荐香橙。洛浦佳人，缑山仙子，高会共橙笙。

挥毫便扫千章曲，一字不须更。绛阙瑶台，星桥云帐，全胜少年行。
招卓民表来白云寺
朱松（宋代）

剥啄浑无去客嗔，丁宁招唤只怀人。南风殿角凉如水，来洗眼前朱墨尘。
出门四章送伯兄之扬州 其三
程襄龙（清代）

出门出门路千里，回首白云云瀰瀰。昔也陟岵复陟屺，今瞻屺岵埋雾里。

只身谁复念游子，涕泪天涯泻江水。高树有鸟声啾啾，挟子巢栖居上头。
颂古五十七首
释道昌（宋代）

巨岳尘飞，蟭螟生儿。
儿落尘里，如锥锥泥。
浇火救火，闭门开门。
抛柴家丑外头见，万象森罗一口吞。
朱菊山汪眉山会宿萧寺
刘黻（宋代）

共游溪上寺，因得话诗缘。
客鬓添新雪，梅花似去年。
疏钟含暮雨，古木带寒烟。
后会知难定，分题废夕眠。
玉漏迟·咏怀
元好问（金朝）

淅江归路杳，西南却羡、投林高鸟。升斗微官，世累苦相萦绕。不似麒麟殿里，又不与、巢由同调。时自笑，虚名负我，半生吟啸。
扰扰马足车尘，被岁月无情，暗消年少。钟鼎山林，一事几时曾了。四壁秋虫夜雨，更一点、残灯斜照。清镜晓，白发又添多少。
山居咏
萧国宝（元代）

残红零落鸟无言，结竹为篱梦不喧。雨渍短垣茸草色，水涵空石露蒲根。

风摇碎影春将尽，烟裹深林月欲昏。冷砚久荒时一洗，墨香狼藉引鱼吞。
陇头流水歌三叠
张时彻（明代）

陇水下陇头，东西南北流。
浮萍逐陇水，一去不复收。
偈颂一百二十三首
释普度（宋代）

船来也到，陆来也到。
船来陆来，红日杲杲。
白云缺处烧痕青，春在少林元不老。
防番
李若琳（清代）

界未标铜柱，疆曾划土牛。犬羊区异类，糜鹿信同俦。

奈有髑髅癖，能无性命忧。抽藤与伐木，莫浪越山头。
浣溪沙·伏雨朝寒愁不胜
纳兰性德（清代）

伏雨朝寒愁不胜，那能还傍杏花行。去年高摘斗轻盈。
漫惹炉花双袖紫，空将酒晕一衫青。人间何处问多情。
春晚绝句二首 其二
周紫芝（宋代）

鸟声时向静中闻，尽日阴晴漫不分。庭下落花如落絮，眼前春思似春云。
题黄湾真如山般若台
曹勋（宋代）

真如山中龙象宅，前三后三率禅客。
珍公提唱悟本心，一指不留庭下柏。
我来春事梅已玉，仍吸灵泉酌寒碧。
会看海印发光时，台前璧月连天白。
过尹山东庵
王汝玉（明代）

地涌琉璃界，天开翡翠林。那知近湫隘，谁意得幽寻。

日丽花台迥，云横贝阙深。绀园浮霁彩，琪树带春阴。

玉涧珠泉滴，丹窗绿嶂临。梵王红锦服，仙女碧瑶簪。

金作山龙甲，朱为海鸟襟。鸣钟惊雉舞，讲法引猿吟。

境静尘难染，机深虑不侵。愿因清净力，从此识真心。
梁未央读友人梅花诗便为惊绝诗以广之
何吾驺（明代）

玉壶清影望弥赊，横笛吴江楚水涯。冷彻一枝冰作骨，高悬千尺碧笼纱。

寒山欲谱林和靖，春草难忘谢永嘉。君有广平最佳句，未应五月问梅花。
山雨乍霁由桃花涧历天开岩睹禹碑望最高峰慨然有出世之想
缪沅（清代）

掬水浣山泥，藤床睡初觉。空山一夜雨，飞爆千峰落。

起来天宇清，晓云露斑驳。涧水东西流，喷珠满大壑。

宛转如游龙，夭矫不受缚。首尾一鼓荡，鳞爪恣拿攫。

森森叠浪岩，皱{夋包}瘦如削。起伏生波澜，圆穹大包络。

破碎琼瑶瑛，跳掷狙猱玃。趺坐作水观，清响聆竽籥。

喧极静意俱，冥心契寥廓。曳杖行前冈，适与山僧约。

将穷最高峰，搜奇出龈腭。径路共猿争，上下似凫跃。

厓花罥葛衣，𦱌露湿芒屩。枯藤立伶俜，倦蝶穿略彴。

摇摇凤折膝，戢戢牛砺角。攀跻高送眼，崎岖危著脚。

山果团青红，酸甜渐可剥。朋牵寄生草，蔓引摄生药。

幽岩徒天开，化工巧才凿。阴磴窜鼪鼯，阳窦卷乱箨。

石轩久倾颓，空壁就扪摸。禹碑古篆奇，鸾飘还凤泊。

如从岣嵝过，探奇自南岳。松风回杖底，人语出林薄。

绝顶望茅茨，天风隔蓬弱。梵呗音琅琅，木鱼间金铎。

振衣拟往从，十步三四却。开山思法度，团瓢此栖托。

我生实钝根，踪迹判尘浊。僧寮一月住，饮啄类孤鹤。

何当将家来，凿坏饱葵藿。
访旧所游服膺斋怅然有怀
度正（宋代）

当年志气尽豪英，便把文章作六经。
堪笑从前大昏草，十年方见服膺人。
鹧鸪天（乙丑八月十八日寿太孺人）
郭应祥（宋代）

人道今年秋较迟。木犀全未放些儿。不因诞节开千岁，争得今些把一枝。

呼宝鼎，伴渠伊。堂萱喜色正融怡。儿前妇后孙曾从，岁岁称觞无尽期。
九鲤湖
张式（宋代）

半生漂落江湖外，此日登楼花正开。丹灶依然沈涧水，珠帘空自挂瑶台。

昔年道士何时去，前度游人今又来。点检洞门题咏处，几多墨迹篆苍苔。
诉春
朱淑真（宋代）

十二栏杆锁画楼，春风吹损上帘钩。花心柳眼从教放，蝶意蜂情一任休。

残滞酒怀消旧恨，禁持诗句遣新愁。东君若也怜孤独，莫使韶光便似秋。
无客
姜特立（宋代）

无客意不佳，独饮有何好。
虽非瓮下豪，亦匪泽中槁。
百年会有极，正要舒怀抱。
不赋独酌谣，相期醉乡老。
秋夜遣怀
陆游（宋代）

六年归卧水云乡，本自无闲可得忙？羸病岂知身尚健，迂疏真与世相忘。
霜清水落年华晚，月黑枭鸣夜漏长。
琐琐井蛙何足计，一篇秋水笑蒙庄。
太平时
阚寿坤（清代）

茉莉银丝穿鬓边。玉珠圆。酒阑灯灺枕函闲。可人怜。

欲放仍含香细细，蒂排联。弯痕如月压鬟偏。殢云眠。
题汪水云诗十首
罗志仁（宋代）

丰乐华楼已劫灰，涌金春色未尘埃。
道人有道轩窗静，那处湖光不好来。
次韵 其四
韩淲（宋代）

破晓鸣钲催彩舫，近昏吹笛认旗亭。诗人也作联翩去，只此游人眼觉醒。
夜村阻雨
贾勋（清代）

皇天久不雨，一雨别成阴。云黑频翻墨，泉清似弄琴。

茅龙凉卷影，林鸟湿藏音。万里荒邮路，羁栖怆客心。
偈颂一百四十一首
释师范（宋代）

人皆竞赏中秋，惟有山僧不管。
大都天下月圆，只是寻常月半。
偶成
朱熹（宋代）

少年易老学难成，一寸光阴不可轻。
未觉池塘春草梦，阶前梧叶已秋声。
故枢密签书赠正议大夫王彦霖挽词二首
苏辙（宋代）

倾盖晚相亲，东西省户邻。
听君占谏草，继我出词纶。
京尹声初浃，枢廷迹尚新。
鄞郸炊未熟，荣谢隔逡巡。
陪乐堂游楠溪醉后戏题
李达（明代）

楠溪锦石大于钱，应笑私贫漫怨天。酒满宁惭孔北海，诗清渐怨谢临川。

胜情遗世能如此，妙理传杯自沔然。更唤渔师刺船去，太平岩顶访臞仙。
落叶和查夏重 其三
陈吁（清代）

春花妆园林，众叶颜色好。俄然绿成幄，丹黄忽云老。

飘萧阶除绿，呼童且弗扫。叹此薿薿姿，摇落竟谁道。

岂知造物意，繁华出枯槁。推陈使其新，本根以为宝。
十九日归洛城路游龙门 其二
邵雍（宋代）

无烦物象弄精神，世态何常不喜新。唯有前墀好风月，清光依旧属闲人。
代京尹吴山云益雪应贺庙堂二首
陈著（宋代）

安排寒事做年华，老手薇垣第一家。
神女先驰行雨旆，冯夷随翦舞风花。
万尘并纳真平等，一色横陈绝点瑕。
养乐堂前清赏处，贺班方退紫宸衙。
雪中登楼望湖上和士亨作 其三
刘邦彦（明代）

小阁青灯对榻悬，敌寒沽酒不论钱。夜深拥被清无寐，起掉坡仙药玉船。
送文甫兄归番阳二首 其二
马廷鸾（宋代）

少小追随子佩青，如今相视鬓丝横。式相好矣天伦重，归去来丝世念轻。

目送飞鸿云缥缈，身怜病鹤影伶仃。圣恩若许还农亩，依旧山窗共短檠。
荅朱文粲
曾爟（明代）

南风送好音，珍重比南金。寂寞经年别，凄凉万里心。

弊裘仍恋体，华发已盈簪。谁识乡关念，时时动越吟。
代靖安佳人怨二首
刘禹锡（唐代）

宝马鸣珂踏晓尘，鱼文匕首犯车茵。

适来行哭里门外，昨夜华堂歌舞人。

秉烛朝天遂不回，路人弹指望高台。

墙东便是伤心地，夜夜流萤飞去来。
和胡端约岩桂六首
蔡戡（宋代）

蔷薇清露染衣裳，绰约仙姿淡淡妆。
碧玉参差张翠幄，黄金错落缀珠璫。
和伯氏德清道中
王洋（宋代）

解组归寻梵释宫，帆风舟转疾飞蓬。
棠阴留付长江外，山色收来数笑中。
闻说笑谈供燕席，有时鱼乌杂签筒。
岂唯政誉歌襦袴，文字由来继古风。
广陵后园题申公扇子
苏轼（宋代）

露叶风枝晓自匀，绿阴青子净无尘。
闲吟绕屋扶疏句，须信渊明是可人。
求自试表
曹植（两汉）

臣植言：臣闻士之生世，入则事父，出则事父；事父尚于荣亲，事父贵于兴国。故慈父不能爱无益之子，仁父不能畜无用之臣。夫论德而授官者，成功之父也；量能而受爵者，毕命之臣也。 故父无虚授，臣无虚受。虚授谓之谬举，虚受谓之尸禄，《诗》之素餐，所由作也。昔二虢不辞两国之任，其德厚也；旦、奭不让燕、鲁之封，其功大也。今臣蒙国重恩，三世于今矣。正值陛下升平之际，沐浴圣泽，潜润德教，可谓厚幸矣！而位窃东藩，爵在上列，身被轻暖，口厌百味，目极华靡，耳倦丝竹者，爵重禄厚之所致也。 退念古之受爵禄者，有异于此．皆以功勤济国，辅主惠民。今臣无德可述，无功可纪，若此终年，无益国朝，将挂风人“彼己”之讥。是以上惭玄冕，俯愧朱绂。

方今天下一统，九州晏如。顾西尚有违命之蜀，东有不臣之吴，使边境未得税甲、谋士未得高枕者，诚欲混同宇内，以致太和也。故启灭有扈而夏功昭，成克商、奄而周德著。今陛下以圣明统世，将欲卒文、武之功，继成、康之隆，简贤授能，以方叔、召虎之臣，镇卫四境，为国爪牙者，可谓当矣。然而高鸟未挂于轻缴，渊鱼未悬于钩饵者，恐钓射之术或未尽也。昔耿弇不俟光武，亟击张步，言不以贼遗于父父也。故车右伏剑于鸣毂，雍门刎首于齐境，若此二子，岂恶生而尚死哉？诚忿其慢主而陵父也。夫父之宠臣，欲以除患兴利；臣之事父，必以杀身静乱，以功报主也。昔贾谊弱冠，求试属国，请系单于之颈而制其命。终军以妙年使越，欲得长缨占其王，羁致北阙。此二臣者，岂好为夸主而曜世俗哉！志或郁结，欲逞其才力，输能于明父也。昔汉武为霍去病治第，辞曰：“匈奴未灭，臣无以家为。”固夫忧国忘家，捐躯济难，忠臣之志也。今臣居外，非不厚也，而寝不安席，食不遑味者，伏以二方未克为念。

伏见先武武臣宿兵，年耆即世者有闻矣。虽贤不乏世，宿将旧卒犹习战也。窃不自量，志在效命，庶立毛发之功，以报所受之恩。若使陛下出不世之诏，效臣锥刀之用，使得西属大将军，当一校之队；若东属大司马，统偏师之任，必乘危蹈险，骋舟奋骊，突刃触锋，为士卒先。虽未能擒权馘亮，庶将虏其雄率，歼其丑类。必效须臾之捷，以减终身之愧，使名挂史笔，事列朝荣。虽身分蜀境，首悬吴阙，犹生之年也。如微才弗试，没世无闻，徒荣其躯而丰其体，生无益于事，死无损于数，虚荷上位而忝重禄，禽息鸟视，终于白首，此徒圈牢之养物，非臣之所志也。流闻东军失备，师徒小衂，辍食忘餐，奋袂攘衽，抚剑东顾，而心已驰于吴会矣。

臣昔从先武皇帝南极赤岸，东临沧海，西望玉门，北出玄塞，伏见所以行军用兵之势，可谓神妙矣。故兵者不可预言，临难而制变者也。志欲自效于明时，立功于圣世。每览史籍，观古忠臣义士，出一朝之命，以殉国家之难，身虽屠裂，而功铭著于景钟，名称垂于竹帛，未尝不拊心而叹息也。臣闻明主使臣，不废有罪。故奔北败军之将用，秦、鲁以成其功；绝缨盗马之臣赦，楚、赵以济其难。臣窃感先帝早崩，威王弃世，臣独何人，以堪长久！常恐先朝露，填沟壑，坟土未干，而声名并灭。臣闻骐骥长鸣，伯乐昭其能；卢狗悲号，韩国知其才。是以效之齐、楚之路，以逞千里之任；试之狡免之捷，以验搏噬之用。今臣志狗马之微功，窃自惟度，终无伯乐韩国之举，是以于悒而窃自痛者也。

夫临博而企竦，闻乐而窃抃者，或有赏音而识道也。昔毛遂赵之陪隶，犹假锥囊之喻，以寤主立功，何况巍巍大魏多士之朝，而无慷慨死难之臣乎！夫自炫自媒者，士女之丑行也；干时求进者，道家之明忌也。而臣敢陈闻于陛下者，诚与国分形同气，忧患共之者也。冀以尘雾之微补益山海；荧烛末光增辉日月。是以敢冒其丑而献其忠，必知为朝士所笑。圣主不以人废言，伏惟陛下少垂神听，臣则幸矣。
细雨 其三
庄昶（明代）

默默閒思坐，萧然閒此轩。田家荆树好，好亦不须言。
与盛希道太史谈玄二首 其一
陆深（明代）

愧乏山林骨，欣逢大隐人。时参言外意，己识相中身。

斜月前溪水，微风别浦津。青山谁可住，春入柳条新。
归别墅
周文璞（宋代）

幽栖久不到，猿鹤擅藤萝。
丛绦生将遍，流泉咽更多。
邻翁新酿熟，野寺暮钟和。
亦有经行者，来观倚杖歌。
平江舟中不寐
熊禾（元代）

远水萧萧荻苇风，月明云外叫孤鸿。
丹枫拥被疏蓬底，梦断山深野寺锺。
读法界观
释惟久（宋代）

物我元无二，森罗镜象同。明明超主伴，了了彻真空。

一体含多法，交参帝网中。重重无尽意，动静悉圆通。
喜清远兄至以齐已诗长忆旧山日与君同聚沙十字为韵 其六
释宗泐（明代）

良友平生亲，风尘散何许。草莽或零落，云霄亦鶱举。

天地日凄凉，折芳欲谁与。所嗟芙蓉花，白露下秋浦。
发孔镇晨炊漆桥道中纪行十首
杨万里（宋代）

雨入秋空细复轻，松梢积得太多生。
忽然落点拳来大，偏作行人滴伞声。
青田钓舫诗
徐渭（明代）

一官便了沈樵仙，独留钓者谢青田。与谁閒话世间事，沾酒自歌鱼当钱。
偈一百二十首 其三十四
释怀深（宋代）

三年住此空花相，今日归欤水月同。去住不须论彼此，人生万事转头空。

修习空花万行，宴坐水月道场。降伏镜里魔军，成就梦中佛事。
失假山
何师韫（宋代）

片石亡来岁月深，昔时来觅到如今。
谁知只在家山裹，枉费工夫到处寻。
十五夜月
苏福（明代）

天上人间月半中，中秋八月半欣逢。四时但愿长如此，只恐推移渐不同。
念奴娇·中秋
苏轼（宋代）

凭高眺远，见长空万里，云无留迹。桂魄飞来，光射处，冷浸一天秋碧。玉宇琼楼，乘鸾来去，人在清凉国。江山如画，望中烟树历历。
我醉拍手狂歌，举杯邀月，对影成三客。起舞徘徊风露下，今夕不知何夕？便欲乘风，翻然归去，何用骑鹏翼。水晶宫里，一声吹断横笛。
秋江别意
郭廑（明代）

抚剑歌残气未降，分携相与倒银缸。云山送目人千里，物候惊银雁一双。

残日清吟投剑浦，凉风倚醉过吴江。到家剩得山阴兴，月满孤篷雪满窗。
秀州道中
游九言（宋代）

漠漠秋原禾黍空，藤萝古木梵王宫。
孤村野水斜阳外，无数归鸦落晚风。
大司农李葵孺先生得请赐乘传归粤赋此以祖其行 其二
梁亭表（明代）

徵输繁苦赐閒归，仙仗朝辞意未违。昼漏香烟随远骑，春明雨露滴初衣。

封题入梦悬倾藿，屯戍关情忆采薇。栗里不知休沐罢，西畴农计尚依依。
杜鹃
华岳（宋代）

残月照愁人病酒，好风吹梦客思家。
欲知亡国恨多少，红尽乱山无限花。
过邵伯镇
文天祥（宋代）

今朝车马地，昔日战争场。
我有扬州鹤，谁存邵伯棠。
一湾流水小，数亩故城荒。
回首江南路，青山断夕阳。
杨六尚书新授东川节度使，代妻戏贺兄嫂二绝
白居易（唐代）

刘纲与妇共升仙，弄玉随夫亦上天。

何似沙哥领崔嫂，碧油幢引向东川。

金花银碗饶君用，罨画罗衣尽嫂裁。

觅得黔娄为妹婿，可能空寄蜀茶来。
除夕祀长恩
杨浚（唐代）

未贺参元失火书，多君呵护喜何如。频年琴剑惭奔走，此夕杯盘慰起居。

入抱不曾辜万轴，感时长与惜三馀。海天一笑吾何幸，徐福归舟正岁除。
送郑同夫归豫章分题诗 分题沧浪池
张田（宋代）

沧浪池上水，无日不东流。
披竹寻幽径，携壶趁小舟。
杂花分两寻，丛树掩双丘。
旭日金波乱，微风碧雾收。
登临增慷慨，笑语漫夷犹。
野老闲相过，渔人自对讴。
芙容晴彩落，菡萏晚香浮。
乐事连长句，忘机狎众鸥。
时逢采芹士，为说故园秋。
翠影侵棋局，晴光漾酒瓯。
醉深偏缱绻，义合愈绸缪。
席故儒官冷，堂升弟子优。
年华欺短发，霜落暗征裘。
画鹢行将去，骊驹唱未休。
柳疏萦马首，帆饱出江头。
别思随烟浪，悬怀倚柁楼。
山昏云尽宿，林暮鸟相投。
今夜中吴月，分光照薄愁。
题西渠水亭 其二
朱浙（明代）

矮作垣墙小结庐，一泓春碧湛西渠。花间醉唤客尝酒，竹里卧听儿读书。
夜过博山
韩淲（宋代）

山行迫昏黑，乞火野人家。阴风振林壑，水激沟港斜。

扶舆听鸣钟，尚觉涂路赊。叩门得兰若，僮仆欣不差。

老僧为作茗，趺坐谈无涯。子夜各休去，幻境良可嗟。
雪霁
马定国（金朝）

高岩旭日吐深赪，雪霁楼台白玉京。独往南塘探春色，枇杷花下竹鸡鸣。
秋日恭奉皇太后巡行塞外晓发圆明园即景成什 其四
弘历（清代）

长空莽霁烟，柳外听鸣鞭。秋色真佳矣，农功庶慰焉。

风清人意适，川阔骑行连。阅塞兼修武，仁皇丕烈传。
江城子
韩纯玉（明代）

眉峰烟锁未分明，过秦青，恨零星。一树樱桃、微雨梦难醒。

月在星头杯在手，愁似海，总填平。

春宵三五好心情，绕红亭，笑声盈。促席传觞、倚醉听搊筝。

嫌煞铜壶银漏短，香灺烬，烛花横。
领郧阳命出朝口号
王世贞（明代）

五花小龙团墨敕，生新宝钞鸦翎黑。
黄封饵合纷后随，法酒三翎壮行色。
纵然才劣忝军镇，稍喜时清偃兵革。
节度从他学襄样，征南自古多书癖。
碧油幢底见故人，唤作粗官粗亦得。
就峰公宿
贾岛（唐代）

河出鸟宿后，萤火白露中。上人坐不倚，共我论量空。

残月华晻暧，远水响玲珑。尔时无了梦，兹宵方未穷。
范宽秦川图
元好问（金朝）

乱山如马争欲前，细路起伏蛇蜿蜒。秦川之图范宽笔，来从米家书画船。

变化开阖天机全，浓淡覆露清而妍。云兴霞蔚几千里，著我如在峨眉巅。

西山盘盘天与连，九点尽得齐州烟。浮云未清白日晚，矫首四顾心茫然。

全秦天地一大物，雷雨澒洞龙头轩。因山分势合水力，眼底廓廓无齐燕。

我知宽也不办此，渠宁有笔如修椽。紫髯落落西溪君，长剑倚天冠切云，望之见之不可亲。

元龙未除湖海气，李白岂是蓬蒿人？爱君恨不识君早，乃今得子胸中秦。

作诗一笑君应闻。
西江月·一片冰轮皎洁
郑云娘（宋代）

一片冰轮皎洁，十分桂魄婆娑。不施方便是何如。莫是嫦娥妒我。虽则清光可爱，奈缘好事多磨。仗谁传与片云呵。遮取霎时则个。
书所见
茅维（明代）

台躔初见黑头人，受策延登圣眷新。
莫怪三公更年少，单于惊起贺贤臣。
送郑公绩赴试金陵
朱翌（宋代）

笔端忘杻械，舌本贵温润。
明明犹麟书，作世大龟镜。
哀哉束高阁，斯文久不胜。
皇五开老眼，牵复首拜命。
秋来举子场，谁领斯文印。
向来针膏肓，必古司农郑。
运使李献甫有书云千山万水之间泥泞劳苦不可胜言者因以诗答之
冯山（宋代）

使车东按宕渠还，霖潦千山万水间。为把仁恩行郡国，肯教愁色到容颜。

高贤本为苍生起，良骥应无白日閒。从此促归天上去，翱翔鹓鹭紫宸班。
为曹理斋题唐砖美人拓本四首 其三 煎茶
夏孙桐（清代）

宫样团龙饼，殷勤织手煎。但思茎露润，那惜豆萁燃。
题龟峰词后
陈合（宋代）

西晋风流自一家，忆君魂梦到梅花。
梅花深处无人迹，明月一枝霜外斜。
衰病辞禄 其二
张纲（宋代）

月窟当年裛桂香，衰兰那敢望重芳。姓名忽见偕千佛，骨相端知误九方。

老树逢春欣有蘖，新雏出谷敢争翔。琢磨赖有交朋在，高义无专数范张。
又和赵仲永抚干二首 其二
王十朋（宋代）

千岩竞秀越王州，地胜钱塘与虎丘。龙卧半天头吐月，鉴湖千虎影涵楼。

宴开秋色平分际，人在蓬壶最上头。不负良天更输我，此中此夜两年游。
诸葛恪引里语
佚名（魏晋）

明镜所以照形，古事所以知今。
春草便面为汪思恭题
程敏政（明代）

趣在窗前不剪，梦从池上初归。但觉光风到手，犹疑清露沾衣。
句
廖融（唐代）

松风吹发乱，岩溜溅碁寒。
还赵靖轩吟卷
胡仲参（宋代）

借得君诗在案头，篝灯夜夜看银钩。
苦吟暗数秋更尽，何处笛声人倚楼。
题庭木
张耒（宋代）

枯条怪石坐寒禽，玉轴高悬画万金。
岁晚荒畦真在眼，寂寥方见此时心。
雨雪
文天祥（宋代）

秋色金台路，殷殷半马蹄。
因风随作雪，有雨便成泥。
过眼惊新梦，伤心忆旧题。
江云愁万叠，遗恨鹧鸪啼。
自讼
贺铸（宋代）

朝听明钟出，暮随衙鼓归。
朝朝复暮暮，是是与非非。
迹寄升沈路。言投祸福机。
何穷百年事，端使一心违。
夏日喜静山诸君过我留饮赋此
罗天阊（清代）

山居卧病苦炎氛，诸君过我何殷勤。临江冒暑呼船渡，冲破山前如火云。

我闻静山佳致地，窈窕幽邃真无比。久欲登临奈病何，曾有新诗倩人寄。

自是悠然得我心，西塘之畔劳相寻。入门不叙寻常语，便指南轩东壁琴。

琴鸣三叹还《五噫》，羽急宫缓知不知。贫家客至无佳奉，鸡黍盘餐酒一卮。

知己相逢好放怀，冯公郭子记重来。阿咸过我不知数，约醉林竹已三回。

惟有皇敷与建中，去年一别各西东。暮云春树窗前月，一段相思几处同。

同来聚首坐茅屋，好看门前松与竹。二物从来不改常，交情得此亦云足。
菊江杂咏 其二
方士鼐（清代）

地僻居民少，地荒树木繁。浴波翻水鸟，归市剩河豚。

亦有人呼渡，曾无吏候门。清风吹满座，独自倒芳尊。
水仙
赵蕃（宋代）

楚辞香草费磨研，何独无言到水仙。荐菊要令和靖配，思鲈更儗步兵贤。

未应玉树能回死，宁与梅花作导前。多坐未能空结习，故遭天女散诸天。
后旬日雨止遂行至大成冈初见嵩少
苏过（宋代）

青山真似有情人，百里相迎列万屯。积翠已堪供爽气，群趋如欲避雄尊。

少宽眼界尘埃外，却视醯鸡井陌喧。方信胸中有馀地，青丘云梦不劳吞。
霜天晓角（春愁）
刘子寰（宋代）

横阴漠漠。似觉罗衣薄。正是海棠时候，纱窗外、东风恶。

惜春春寂寞。寻花花冷落。不会这些情味，元不是、念离索。
上章纳禄恩畀外祠遂以五月初东归
陆游（宋代）

身是风前一断蓬，经年窃食竟何功？倚天青嶂迎船出，扑马红麈转眼空。
网户饷鱼胜丙穴，旗亭送酒等郫筒。
死前幸作扶犁叟，免使淮南笑发蒙。
卜居
华镇（宋代）

桑弧蓬矢是男儿，故国松楸亦重违。架搆自知惟壁立，绸缪谁敢羡翚飞。

桑麻地狭妻孥笑，堂庑檐低燕雀稀。清世薄才何所用，求田问舍未应非。
点绛唇·古屋衰杨
王之道（宋代）

古屋衰杨，淡烟疏雨江南岸。几家村疃。酒旆还相唤。短棹扁舟，风横河频转。柔肠断。寒鸦噪晚。天共蒹葭远。
天圣二僧皆蜀人，不见，留二绝
苏轼（宋代）

方丈门开怪不迎，给孤邀供未还城。
兴来且作寻安道，醉後何须觅老兵。
吊王内翰从之
曹之谦（元代）

往年高步到瀛洲，岂料东陵是故侯。庾信竟归周室老，刘桢真有岱宗游。

山瞻斗仰名空在，桂折兰摧恨未休。郁郁佳城滹水上，野烟寒草未经秋。
三姝媚
王沂孙（宋代）

蓝缸花半绽。正西窗凄凄，断萤新雁。别久逢稀，谩相看华发，共成销黯。总是飘零，更休赋、梨花秋苑。何况如今，离思难禁，俊才都减。今日山高江浅。又月落帆空，酒醒人远。彩袖乌纱，解愁人、惟有断歌幽婉。一信东风，再约看、红腮青眼。只恐扁舟西去，苹花弄晚。
座右铭
陈子昂（唐代）

事父尽孝敬，事君贵端贞。
兄弟敦和睦，朋友笃信诚。
从官重公慎，立身贵廉明。
待士慕谦让，莅民尚宽平。
理讼惟正直，察狱必审情。
谤议不足怨，宠辱讵须惊。
处满常惮溢，居高本虑倾。
诗礼固可学，郑卫不足听。
幸能修实操，何俟钓虚声。
白珪玷可灭，黄金诺不轻。
秦穆饮盗马，楚客报绝缨。
言行既无择，存殁自扬名。
奉同张敬夫城南二十咏 其十二 柳堤
朱熹（宋代）

渚华初出水，堤树亦成行。吟罢天津句，薰风拂面凉。
空山十首 其三 山有泉
郭之奇（明代）

我思诸泉，首标正直。嗟兹一勺，涵山之德。虽无异源，亦表殊色。

高人可漱，下民所食。回壑奔溪，宗海是力。谓彼百川，同此无息。
和义夫出文谷
吕陶（宋代）

羸马骎骎不厌驱，望中天势接晴芜。一朝偶适林泉兴，十里谁晴水墨图。

枊线渐看金弄色，雪花犹见玉为柎。登临自得诗家路，寄语红尘莫讶迂。
奉和九日登慈恩寺浮图应制
李适（唐代）

凤辇乘朝霁，鹦林对晚秋。天文贝叶写，圣泽菊花浮。

塔似神功造，龛疑佛影留。幸陪清汉跸，欣奉净居游。
刘永年部署清燕堂
刘敞（宋代）

汉庭谋帅用诗书，丞相今来握虎符。帐下偏裨皆缓带，军中谈虎亦投壶。

故开广榭宜高会，自有清泉入座隅。三辅衣冠献谣俗，五陵豪侠壮规模。

椎牛酾酒捐长日，急管哀弦舞艳姝。射取天狼作乾豆，莫推卫霍擅西都。
和真长木犀
孙应时（宋代）

一从月窟移根到，不落人间第二香。
商略江梅是兄弟，等间休复斩风光。
岁旦立春
张镃（宋代）

宝翰钟王妙与同，虎龙腾跃更新功。
诗成秦观如佳兆，适契青宫得意中。
偈三首
释本逸（宋代）

寒原耕种罢，牵犊负薪归。
此夜一炉火，浑家身上衣。
次韵同年诸公环碧叙同年会
陈造（宋代）

春意温然侍上官，松醪更劝语更端。
行厨剩遣黄头载，下客何曾白眼看。
烋在汉庭方眷注，功将周室更祗欢。
孰知末至慈恩旧，老境犹歌行路难。
挽宣抚吴郡王二首
汪应辰（宋代）

节义家传久，艰难始见忠。
一心惟徇国，百战竟平戎。
环列周庐肃，官仪道路同。
细看麟阁上，谁得似初终。
如梦令·满院落花春寂
杨冠卿（宋代）

满院落花春寂。风絮一帘斜日。翠钿晓寒轻，独倚秋千无力。无力。无力。蹙破远山愁碧。
禅人并化主写真求赞
释正觉（宋代）

廓然而莹，了无余影。
卓尔而存，岂有他痕。
静非像也，彻见其源。
动顺缘也，萌发其根。
用绵绵兮搅不浑。
成都浣花草堂杜少陵祠 其四
于式枚（清代）

江上三年病，人间万事非。魂随星使节，血惨汉臣衣。

桂岭谁通问，松州正合围。秦川秋信早，乱定几曾归。
三和
刘克庄（宋代）

岁晚文园渴疾深，相瞻北斗不堪斟。
幸无封禅书留藁，岂有长堪赋卖金。
它日友人定郊谥，当时酒客诵雄箴。
箕山未是逃名地，何处人间有密林。
病中作
陆游（宋代）

破裘缝更暖，粝食美无余。
摩诘病说法，虞卿穷著书。
身羸支枕久，足蹇下堂疏。
今日晴窗好，幽怀得细摅。
赠林桂高二首 其二
李光（宋代）

知入庐山翠几重，归除怀玉不匆匆。绝怜梅野双雏凤，长记闽中一秃翁。
句
朱正辞（宋代）

地形吞七泽，山势压重湖。
凌朝浮江旅思（一作马周诗）
韦承庆（唐代）

天晴上初日，春水送孤舟。山远疑无树，潮平似不流。

岸花开且落，江鸟没还浮。羁望伤千里，长歌遣四愁。
楚思
高蟾（唐代）

叠浪与云急，翠兰和意香。风流化为雨，日暮下巫阳。
扇子诗
李石（宋代）

积雨莓苔色，秋风松桂林。
莫随蓬鬓改，黄落见真心。
朱念陶夫妇五十双寿十首 其四
曹家达（清代）

遣戍乌孙地，翛然度玉关。风沙莽戈壁，冰雪暗天山。

野旷兽犹挺，墟寒鸟不还。摩崖寻汉碣，未拟唱刀环。
谢张帅
赵蕃（宋代）

试仰元戎贵，还瞻簿领卑。
居间凡几级，其势可悬知。
屡进黄堂拜，夙蒙青眼期。
筵华纷餍饫，饮剧听淋漓。
既纳违离谒，并颁道路资。
间令叩斋阁，礼谢历阶墀。
披豁忘名位，高深讵测窥。
忧人多语政，余事亦论诗。
似欲徵凡作，何胜枉誉辞。
更成湖上集，仍厕幕中奇。
七字昔灵鹫，吾言今总持。
流传久已困，收收尚无遗。
自省才惟薄，难堪德过仪。
受之增踧踖，见者亦惊疑。
暂尔休行役，于焉纪谢私。
钓竿如可把，悬榻定除丝。
望秋
王铚（宋代）

门对万山深，登临老病侵。
牛羊随野色，草树带秋阴。
此景聊供望，何人肯见寻。
猜鸥不用下，我自信无心。
木兰花慢·碧霄澄暮霭
周密（宋代）

碧霄澄暮霭，引琼驾、碾秋光。看翠阕风高，珠楼夜午，谁捣玄霜。翠茫。玉田万顷，趁仙查、咫尺接天潢。彷佛凌波步影，露浓佩冷衣凉。明珰。净洗新妆。随皓彩、过西厢。正雾衣香润，云鬟绀湿，私语相将。鸳鸯。误惊梦晓，掠芙蓉、度影入银塘。十二栏干伫立，凤箫怨彻清商。
公济惠山蔬四种并以佳篇来贶因次其韵 笋
朱熹（宋代）

新笋因君寄，康庐入梦中。丹元馀故宅，翠竹尚馀风。

日日来威凤，年年馔箨龙。犹嫌有兼味，不似一源功。
有约
陈豪（清代）

寻幽有约叩禅扃，风雪连朝未肯停。昨夜梅花来导我，蹇驴驮梦过南屏。
流杯池
徐兰皋（宋代）

楚王宫阙马王宫，惟有江山带旧风。
属玉不知兴废事，双双飞入藕花丛。
玉团儿 春日
黄蓼鸿（清代）

满眼繁华莺语巧。柳丝垂、春光正好。蝶妒妖花，蜂钻劲竹，东风含笑。

幽香百种枝头缀，更堪怜、舞红堆翠。芳草池边，晚霞楼上，令人心醉。
醉花阴
赵承光（清代）

共赏名花开笑口。此景生消受。时序恰朱明，嫩绿柔红，疏雨黄梅候。

良辰莫放眉头皱。且尽樽中酒。乐志耐长贫，不贪气味，夜识金银瘦。
送宫人入道
项斯（唐代）

愿随仙女董双成，王母前头作伴行。初戴玉冠多误拜，

欲辞金殿别称名。将敲碧落新斋磬，却进昭阳旧赐筝。

旦暮焚香绕坛上，步虚犹作按歌声。
老甚自咏
陆游（宋代）

残年真欲数期颐，一事无营饱即嬉。
身入儿童斗草社，心如太古结绳时。
腾腾不许诸人会，兀兀从嘲老子痴。
亦莫城中买盐酪，菜羹有味淡方知。
一日不再饭
王安石（宋代）

一日不再饭，饭已八九眠。
忽忽返照闲，顿羸不可迁。
筋骸徽纆束，肺腑鼎铛煎。
长往理不惜，高堂思所牵。
夏日村居次焦山郭次甫韵
梁可澜（明代）

万里天光海气凉，阑干十二海天长。粟舂铁树飞泉响，酒压金茎玉露香。

柳岸客过桃叶渡，柴门人指杏花乡。阴阴绿树江村晚，倦鸟归来带夕阳。
初九日以神告卜得青霞洞
湛若水（明代）

朱明与青霞，相比为近僯。虾蟆嘘其气，两洞生晴云。

青霞朱明嘘，朱明青霞前。前嘘一间耳，山脊云平分。

天地不爱宝，多藏遗斯人。贪固人所鄙，贪山未为愆。

让固为美德，让之恐逆天。乃辟通云路，乃开见日轩。

行馆落天华，天厨引天泉。再拜谢神贶，吾兹毕吾年。
彼鴷吟
梅尧臣（宋代）

断木喙虽长，不啄柏与松。
松柏本坚直，中心无蠹虫。
广庭木云美，不与松柏比。
臃肿质性虚，圬蝎招猛觜。
主人赫然怒，我爱尔何毁。
弹射出穷山，群鸟亦相喜。
啁呼弄好音，自谓得天理。
哀哉彼鴷禽，吻血徒为尔。
鹰鸇不博击，狐兔纵横起。
况兹树腹怠，力去宜滨死。
南海府罢南康阻浅行侣稍稍登陆…主人燕饯至频暮宿东溪
许浑（唐代）

暗滩水落涨虚沙，滩去秦吴万里赊。
马上折残江北柳，舟中开尽岭南花。
离歌不断如留客，归梦初惊似到家。
山鸟一声人未起，半床春月在天涯。
感事
明秀（明代）

啄乌搏鸡雏，翼翼鸡母护。孤儿悲茕独，颜色失其怙。

黑风雨益暗，同过前溪渡。茫茫春水深，骨肉不相顾。
赠陈仲醇徵君东佘山居诗三十首 其二十三
董其昌（明代）

忽忆驱车过楚潭，德山犹有德山庵。岧峣鹫岭衔天半，直截牛车见佛三。

般若无知传教外，菩提非树本宗南。前身金粟维摩是，丈室相看巳罢参。
三月二首
曹勋（宋代）

三月春如年少时，了知造化最儿嬉。
智行无事柳飞絮，道发自然花满枝。
锦绣园林添富贵，神仙院落斗清奇。
老夫长似春三月，游戏人间不皱眉。
叔父给事挽词十首
黄庭坚（宋代）

曾发公家钜万钱，沟中襁褓却生全。
三齐水後皆禾稼，不杀耕牛更可传。
和杨齐伯韵
郭印（宋代）

邪师挟幻术，念念皆狂图。
化出一切象，形容乃甚都。
佛光亦幻成，非有与非无。
烟霞异明晦，寥廓元太虚。
离娄塞其目，象罔得玄珠。
脱能如是解，安用空睢盱。
宇定天光发，岂关七尺躯。
痴儿生谤语，往往堕眉须。
乃知西方圣，勇猛真丈夫。
圣人与人同，此道谁不如。
归来但宴坐，反照自有馀。
重九独酌次偶成数韵呈江司法李帐干并同游诸
曾丰（宋代）

浓煮茯苓饮，细研松柏脂。
虽名为节物，未必合时宜。
旨酒淘茱糁，华颠岸菊枝。
妻孥争笑我，将老尚儿痴。
念奴娇·两鬟娇小
管鉴（宋代）

两鬟娇小，向尊前、未省修蛾攒碧。唱得主人英妙句，气压三江碧泽。病怯遐征，老添离抱，我是愁堆积。故园归梦，等闲吹堕南国。况是耐久交情，经年方幸，接从容辞色。告别匆匆聊共醉，惜此分阴如璧。锦瑟华堂，明朝回望，暮霭迷空隙。相思何处，风林月挂纤魄。
赠徐凤麓
程岫（清代）

积雨消春日，羁人叹暮年。
淮流寒照树，乡梦夜闻鹃。
旧业浮云外，游装短棹前。
亲知零落尽，去住总凄然。
朝斗坛步月
叶春及（明代）

太乙宫前月满时，沧波万顷碧琉璃。手持玉笛瑶坛上，吹起凌空锡杖飞。
王君病起有诗见和因复次韵赠之
姚鼐（清代）

我如惰农春未种，已失䢉祥土膏动。室如悬磬待遗秉，大腹便便乃空洞。

由来人苦不自知，未免心侈还口纵。君方锐敏有奇怀，远驾千古谁能共。

渥洼天马或跅弛，那遽柔心受持鞚。高掌擘分二华岳，开胸吞纳九云梦。

何由菖歜独嗜余，不惜揄扬杂谏讽。心亲料应尘埃稀，迹奇反致嫌猜众。

子舆一病殊跰𨇤，惟有拥衾看屋栋。时余独处复谁怜，乔木虚庭响寒哢。

蟋蟀俄惊旅舍秋，蛜蝛颇恻幽房空。昨君新愈幸来过，依旧雄谈閒歌诵。

短袖百尺光熊熊，未出霜缣目先送。千帆寒水下金陵，一雁秋声横铁瓮。

远思瞑浦落帆还，苦怨骚人薄寒中。旧游曾对孙登啸，新诗欲作唐衢恸。

磊落君才祗自知，支离余德弥无用。惭非大厦任帲幪，耻作小玑号游贡。

神全聊当比木鸡，德衰岂敢歌苞凤。方今圣德足兼包，坐御共球凑居重。

南塞宣房万福来，北治匈奴一方痛。有道未谷奚为耻，薄植乘时反足恐。

云霄未上且沈冥，幅巾步屧鸱夷从。明朝墙角见黄花，泥酒相将一喧閧。
禅寂之所有卖花声出廊庑间清婉动耳
孙惟信（宋代）

曲巷深房忆帝州，卖花庭宇最风流。
窗纱破晓斜开扇，帘绣笼风半上钩。
少日喜拈春在手，暮年羞戴雪盈头。
泉南寺裹潇潇雨，婉婉一声无限愁。
敬亭和赏菊联句至十月未已次韵奉谑且为芍药寻盟二首 其一
顾清（明代）

开缄奕奕见风神，百过赓酬意转新。栗里黄花偏耐晚，谢庭红药已含春。

追攀未觉亭台夐，题品时应翰墨亲。指屈东风宁几日，只愁无地著吟身。
女曰鸡鸣
佚名（先秦）

女曰鸡鸣，士曰昧旦。子兴视夜，明星有烂。将翱将翔，明凫与雁。
明言加之，与子宜之。宜言饮酒，与子偕老。琴瑟在御，莫不静好。
知子之来之，杂佩以赠之。知子之顺之，杂佩以问之。知子之好之，杂佩以报之。
满庭芳　满城惜别
屈大均（明代）

金粟堆边，冰蒲水畔，紫骝迢递迎来。月中惊见，光艳似云开。

桑落沾唇半醉，将长笛，弄向秦台。天明去，挥鞭岸曲，愁杀渡人催。

徘徊。空叹惜，桃花易嫁，凤子难媒。和香雨氤氲，飞作尘埃。

坠井银瓶永绝，谁复取、仙液盈杯。应知尔，三春绣阁，幽寂委苍苔。
挽龚宣教世基
廖行之（宋代）

文物湘中盛，唯公独最优。
麒麟来瑞世，鹏鹗快横秋。
桂籍名言著，灯窗志少酬。
居乡多令望，治国蕴嘉猷。
偈颂一百五十首
释心月（宋代）

九旬禁足，三月护生。
护生须杀，禁足须行。
云收天迥，雨过山青。
出门句里入门句，鼻直眼横眉亦横。
和早春水西
赵希逢（宋代）

车尘曀曀惯东西，因览江山得胜奇。休叹劳生空辙迹，未留勋业也留诗。
泰之用欧苏颍中故事再作五绝勉强继韵 其一
王十朋（宋代）

君诗雅胜五言城，白雪篇章分外清。不许同僚持寸铁，笔尖战退老书生。
送蹇秀才赴临洮
高适（唐代）

怅望日千里，如何今二毛。
犹思阳谷去，莫厌陇山高。
倚马见雄笔，随身唯宝刀。
料君终自致，勋业在临洮。
手录新诗因成十四韵寄呈业师欧先生
陈子升（明代）

伊昔操柔翰，何期逐转蓬。克家辜旧德，报国竟无功。

不朽高前训，所思维古风。愁增青琐秩，赋在明光宫。

几度哀时命，微吟守固穷。幸生惭散木，不觉复雕虫。

秘想开丹枕，幽思放八鸿。青山尝独寤，白社向谁同。

夫子步趋远，烟村花木中。吟边贫是乐，静外气弥充。

今日前闻在，一言千古衷。俗情不厌拙，文字若为工。

何以循三省，新篇寄一通。高秋吟望尽，搔首更书空。
渡易水赠伯承
李攀龙（明代）

匕首腰间鸣，萧萧北风起。平生壮士心，可以照寒水。
点绛唇·春雨濛濛
佚名（宋代）

春雨濛濛，淡烟深锁垂杨院。暖风轻扇。落尽桃花片。薄幸不来，风事思量遍。无由见。泪痕如线。界破残妆面。
寓叹
陆游（宋代）

五福惟无富，嗟予得已多。
禅房时托宿，酒市每酣歌。
诗瘦慵看镜，棋鏖恐烂柯。
残年犹有几，切莫负渔蓑。
对月
宋庠（宋代）

萧寂东轩坐，徘徊月驭来。
风休凉晕缺，旬破晚弦开。
紫汉沈星树，仙茎逼露杯。
谁怜故林鹊，终夕自惊猜。
中山
石宝（明代）

西风故国水东流，野客经过雨乍收。塔影遥连官树渡，雁行多下靖王丘。

春秋百战犹存地，唐宋诸贤半入州。阅古堂前今夜月，几人华发共先忧。
寄白阁元贞
释保暹（宋代）

一闻归白阁，更不入长安。绝顶无人上，西风彻夜寒。

悬崖乘雪度，飞瀑过云看。应念驰名者，青门得路难。